REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/150-20

10. novembar 2020. godine

B e o g r a d

ZAPISNIK

2. SEDNICE ODBORA ZA ZDRAVLjE I PORODICU

ODRŽANE 9. NOVEMBRA 2020. GODINE

Sednica je počela u 11,00 časova.

Sednici je predsedavao ass. dr sci. med. Darko Laketić, predsednikOdbora.

Sednici su prisustvovali članovi Odbora: Sofija Maksimović, Borisav Kovačević, Zagorka Aleksić, dr Dragana Barišić, Nevena Đurić, Nataša Ivanović, dr Vesna Ivković, Rajka Matović, Svetlana Milijić, Dragana Branković Minčić, Milica Nikolić, Nikola Radosavljević, dr Emeše Uri i prof. dr Goran Tasić.

Sednici nisu prisustvovali članovi Odbora: Slađana Nikolić i dr Marko Bogdanović, kao ni njihovi zamenici.

Sednici su prisustvovali i predstavnici Ministarstva zdravlja: Nataša Gudović, sekretar Ministarstva zdravlja, Lidija Bašić, šef **Odseka za praćenje i unapređivanje sistema zdravstvenog osiguranja i normativne poslove u oblasti zdravstvenog osiguranja i** Sanja Tomić Mihajlović, viši savetnik; iz Ministarstva finansija: Dragana Nešić, savetnik u Sektoru za budžet Ministarstva finansija, kao i predstavnici RFZO-a: Svetlana Tadin, direktor Sektora za ekonomske poslove u RFZO-u, dr Rada Milićević, direktor Sektora za zdravstveno osiguranje i Miloš Šikalo, šef Odseka za finansijske poslove sprovođenja međunarodnih sporazuma.

Na predlog predsednika Odbora, većinom glasova, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2020. godinu - Razdeo 27 Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2020. godinu, koji je podnela Vlada, u načelu;
2. Obrazovanje Radne grupe za razmatranje predstavki građana i organizacija iz delokruga Odbora;
3. Razno.

Pre prelaska na razmatranje utvrđenog dnevnog reda, usvojen je, bez primedaba,

Zapisnik 1.sednice Odbora, koja je održana 26. oktobra 2020. godine.

**Prva tačka dnevnog reda –** Razmatranje Predloga zakona o izmenama i dopunama Zakona o budžetu Republike Srbije za 2020. godinu - Razdeo 27 Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2020. godinu

Predsednik Odbora ass. dr sci. med. Darko Laketić, podsetio je da saglasno članu 173. Poslovnika Narodne skupštine, odbori razmatraju predlog budžeta u skladu sa svojim delokrugom, a potom izveštaje sa mišljenjem dostavljaju nadležnom Odboru za finansije. Shodno tome, Odbor razmatra sredstva koja su predloženim zakonom opredeljena Ministarstvu zdravlja za sprovođenje obaveznog zdravstvenog osiguranja.

U diskusiji povodom ove teme, učestvovali su: Svetlana Milijić, Nikola Radosavljević, dr Emeše Uri, ass.dr sci. med. Darko Laketić i Svetlana Tadin.

Svetlana Milijić, povodom ove tačke dnevnog reda, ukazala je na pandemiju COVID-19, izazvane virusom SARS-CoV-2 i na izuzetno tešku i zahtevnu borbu protiv ove pošasti, što je jedan od razloga donošenja rebalansa budžeta i izmena Finansijskog plana RFZO-a za 2020. godinu. Naime, zdravstvenim radnicima, koji se od početka pandemije bore protiv ovog virusa, Uredbom Vlade RS, donete 31. marta 2020. godine, uvećana je plata za 10 %, pri čemu ova sredstva nisu bila predviđena planom RFZO-a za tekuću godinu. Zatim, RFZO je zajedno sa Vladom imao velike rashode za opremanje kovid bolnica odnosno kovid odeljenja, u vidu medicinskih sredstava, medicinske opreme, zaštitne lične opreme i svih lekova koji se koriste u borbi protiv KOVIDA-19. Dodatni troškovi su i lekovi na recept koje osiguranik uzima putem elektronskog prepisivanja recepta, za kojima se tražnja za vreme pandemije povećala. Takođe, instituti i zavodi za javno zdravlje su imali uvećane rashode zbog primene novih tehnologija i laboratorijskih analiza, koje se koriste u identifikaciji zaraženih osiguranika. Navela je i rashode RFZO-a, koji se odnose na dodatna sredstva za plate i prevoz novozaposlenih u zdravstvu, primljenih za vreme pandemije. Dodala je i da su zaposleni u zdravstvenim ustanovama, koji su učestvovali u lečenju pacijenata obolelih od KOVIDA-19, dobili novčanu naknadu ili tzv. stimulaciju za period mart i oktobar 2020. godine. Takođe, predviđena je i novčana pomoć za oko 120 hiljada zdravstvenih radnika u vrednosti od po 10 hiljada dinara za svakog zaposlenog.

Nikola Radosavljević je obrazložući predloženi zakon odnosno rashode budžeta za zdravstvo, istakao značaj brige o zdravlju, te dodao da su shodno tome i Vlada i predsednik Aleksandar Vučić, u vreme pandemije Kovid-19, akcenat stavili na zdravstvene ustanove, lekare i zdravstveno osoblje. Otuda i pomenuto povećanje plata zdravstvenim radnicima od 10 %, u aprilu 2020. godine. Takođe, uvećani su rashodi za isplatu bolovanja, što je između ostalog i posledica primene Zakona o zdravstvenom osiguranju, koji je donet 11. aprila 2019. godine. Naime, shodno ovom zakonu, period bolovanja produžen je sa 30 na 60 dana, te je povećanjem broja osiguranika na bolovanju došlo i do znatnog uvećanja ovih troškova. Zatim, tu su i troškovi primanja u radni odnos oko tri hiljade i trista zdravstvenih radnika, od marta meseca do kraja 2020. godine, koji iznose oko 3 milijarde i 350 miliona dinara. RFZO treba da isplati zarade ovim radnicima sa svim pripadujućim porezima, doprinosima, putnim troškovima, što značajno uvećava rashode u rebalansu ovog budžeta. Zatim, za stimulacije zdravstvenim radnicima koji rade u posebno otežavajućim uslovima, u kovid bolnicama i kovid ambulantama, od početka pandemije je izdvojeno oko 2 milijarde i 700 hiljada dinara. Elektronski recept, koji važi šest meseci, omogućio je svima, a posebno hroničnim pacijentima, da lakše dođu do recepta, što je dodatno uvećalo troškove za oko 2 milijarde i 300 miliona dinara. Zavod za javno zdravlje je takođe znatno uvećao svoje troškove jer je pružao dodatne usluge u vidu testiranja na Kovid-19. Opredeljen je i iznos od oko 1 milijarde i 400 miliona dinara, kao posebna stimulacija od 10 hiljada dinara za sve zaposlene u zdravstvenim ustanovama, kojih ima oko 120 hiljada. Pomenuo je i zaostala dugovanja iz perioda od i pre 2018. godine, za koja su ovim rebalansom budžeta predviđena sredstva od oko 1. milijarde dinara, sa napomenom da su to uglavnom dugovanja za lekove. Ipak, naglasio je da najveća stavka jesu rashodi vezani za kovid pandemiju i to za nabavku medicinske i zaštitne opreme. S tim u vezi, osvrnuo se na tešku situaciju na početku epidemije i na problem nabavke neophodne opreme i dodao da su, između ostalih i angažovanjem našeg predsednika, nabavljeni respiratori, rendgen i ultrazvučni aparati, testovi, skafanderi i druga zaštitna oprema. Veća potreba za ovim sredstvima uvećala je i rashode RFZO-a. Ovo uvećanje postoji i na poziciji energenata i ostalih materijalnih troškova. Sve zdravstvene ustanove rade po određenim planovima i programima suzbijanje kovida i pandemije, te je tako došlo do uvećanja materijalnih troškova za čišćenje. Naime, kovid bolnice moraju najmanje jednom na svaka dva sata da čiste svoj prostor radi održavanja optimalnih higijenskih uslova. Shodno tome, aneksirani su ugovori sa firmama koje su zdravstvene ustanove angažovale po posebnom ugovoru, za pomoć i dodatno čišćenje. Naveo je značajno veću potrošnju medicinskog kiseonika kao stavku koja u budžetu nije toliko uočljiva, a koja je veoma bitna. Dodao je da su ovim rebalansom budžeta obezbeđena sredstva i za novoizgrađene privremene kovid bolnice.

Svetlana Tadin, direktorka Sektora za ekonomske poslove u RFZO-u, povodom pomenutih obezbeđenih dodatnih sredstava za izmiravanje zaostalih dugova, iznela da su ta dugovanja odnose na period nakon 2012. godine, budući da je te godine novim zakonom izvršeno preuizmanje obaveza zdravstvenih ustanova prema veledrogerijama po osnovu nabavke lekova i medicinskog materijala i pretvaranje tih obaveza u javni dug Republike Srbije. Nakon toga, novonastali dugovi zdravstvenih ustanova nisu dugovanja RFZO-a, jer je Fond kontinuirano, po zaključenim ugovorima prenosio sredstva zdravstvenim ustanovama. Dodala je da se zbog tih nastalih dugovanja, ovim rebalansom budžeta opredeljuju sredstva za izmirivanje obaveza zdravstvenih ustanova prema veledrogerijama, kako bi se obezbedio kontinuitet u snabdevanju lekovima, posebno u ovim specifičnim okolnostima.

Dr Emeše Uri, kao direktorka DZ Sombor i predstavnik primarne zdravstvene zaštite, pojasnila je da se upravo zahvaljujući većini rešenih pitanja na primarnom nivou zdravstvene zaštite (između ostalog: izabrani lekar primarne zdravstvene zaštite pacijentu može da otvori bolovanje do 60 dana, bez upućivanja na lekarsku komisiju; mogućnost propisivanja elektronskog recepta sa šest na devet meseci i drugo), smanjila potrošnja na sekundarnom nivou zdravstvene zaštite, uz napomenu da tu ne misli samo na infekciju izazvanu ovim korona virusom, već i na druge bolesti, čime je postignuta velika ušteda. Istakla je da primarni nivo treba da bude nosilac zdravstvene zaštite stanovništva kad god je to moguće, jer se time postiže veća ušteda u budžetu, koliko god se ta mera zdravstvene zaštite trenutno nekome činila skupljom. Sugerisala je da na „primaru“ treba što više raditi, jer upravo ovakva praksa pokazuje vrednost i dobru organizovanost naše zdravstvene mreže. Naime, preko domova zdravlja svaki građanin u vrlo kratkom vremenu može da dođe do lekara i dobije odogovarajuću pomoć. Pohvalila je meru dodatne materijalne stimulacije radnika koji su bili angažovani na sva tri nivoa zdravstvene zaštite, u kovid bolnicama i kovid ambulantama.

Predsednik Odbora ass.dr sci. med. Darko Laketić, konstatovao je neophodnost donošenja rebalansa budžeta upravo zbog ovakvih nepredviđenih uslova u vidu ove epidemije. Sublimirao je sve rečeno u vezi sa onim što je urađeno u prethodnom periodu, te je pored izdataka vezanih za zaposlene u zdravstvu, za potrošni materijal, različite mere zaštite u smislu dezinfekcije i drugih mera, naglasio i značaj rebalansa u infrastrukturnom ulaganju u zdravstvene ustanove. Razdeo 27 Ministarstva zdravlja navodi ovo investiciono ulaganje u zdravstvene ustanove (razlika je oko 2 milijarde dinara), odnosno troškove za izgradnju kovid bolnica, nastavak rekonstrukcije svih medicinskih centara čija je rekonstrukcija započeta u ranijem periodu. Izrazio je nadu da će u narednom periodu izdaci vezani za virus Kovid -19 biti manji i da će se uskoro ovaj problem dugoročno rešiti ili vakcinom ili lekom.

Povodom ove tačke dnevnog reda nije bilo više predloga ni diskusije.

Odbor je u skladu sa članom 173. stav 2. Poslovnika Narodne skupštine, odlučio, jednoglasno (za 15 od ukupno 15 prisutnih), da predloži nadležnom odboru za finansije **da prihvati** Predlog zakona o izmenama i dopunama Zakona o budžetu Republike Srbije za 2020. godinu - Razdeo 27 Ministarstvo zdravlja, sa Predlogom odluke o davanju saglasnosti na Odluku o izmenama Finansijskog plana Republičkog fonda za zdravstveno osiguranje za 2020. godinu, koji je podnela Vlada, u načelu.

Za izvestioca Odbora na sednici Odbora za finansije, republički budžet i kontrolu trošenja javnih sredstava, određen je ass. dr sci. med. Darko Laketić, predsednik Odbora.

Druga tačka dnevnog reda - Obrazovanje Radne grupe za razmatranje predstavki građana i organizacija iz delokruga Odbora

Predsednik Odbora ass. dr sci. med. Darko Laketić naveo da je rad odbora uređen Poslovnikom Narodne skupštine, i da ovaj odbor sve predstavke iz svog delokruga razmatra i shodno tome donosi odgovarajuće zaključke.

Pomenuo je da je u ranijem sazivu član Radne grupe za predstavke građana bila Dragan Barišić, te je s tim u vezi predložio da ona bude predsednik ove radne grupe. U skladu sa parlamentarnom saradnjom i dogovorom, predložio je da druga dva člana Radne grupe budu: dr Vesna Ivković i Sofija Maksimović. Naveo je da su predmeti ovih predstavki raznoliki, od sumnji na nesavesno lečenje, pitanja organizacije zdravstvene službe, lekova i svih drugih pitanja u zdravstvu. Naveo je da se Radna grupa sastaje periodično u zavisnosti od broja primljenih predstavki, da ih razmatra i priprema predloge njihovog rešavanja, o čemu izveštava Odbor na sednici.

Saglasno ovlašćenjima iz člana 44. stav 6. Poslovnika Narodne skupštine, predlog predsednika Odbora da Radna grupa za razmatranje predstavki građana i organizacija radi u sastavu: dr Dragana Barišić, Sofija Maksimović i dr Vesna Ivković, jednoglasno je prihvaćen (za 15 od ukupno 15 prisutnih).

**Treća tačka dnevnog reda** – Razno

Povodom ove tačke dnevnog reda nije bilo predloga ni diskusije.

Sednica je završena u 11,45 časova.

SEKRETAR PREDSEDNIK

Božana Vojinović Ass.dr sci. med. Darko Laketić, s.r.